Fleiri mega nú vera á skíðum í einu eða allt að helmingur af leyfilegum hámarksfjölda á hverju skíðasvæði. Mikil aðsókn er í skíðasvæðin nú þegar styttist í vetrarfrí í mörgum skólum.
Miklu skiptir að fleiri mega nú vera á skíðum í einu, segir Hlynur Kristinsson formaður Samtaka skíðasvæða. Nýjar og rýmri reglur um skíðasvæði tóku gildi í dag. Forráðamennn skíðasvæða þrýstu á um breytingarnar og Hlynur fagnar því að þær séu nú komnar til framkvæmda þar sem vetrarfrí er í mörgum grunnskólum á höfuðborgarsvæðinu á mánudag og þriðjudag.
Það eru vetrarfrí núna og mjög stór helgi almennt á skíðasvæðunum í venjulegu ári. Við sáum fram á að þetta yrði svolítið snúið, sérstaklega fyrir stærri svæðin. Þannig að það skiptir öllu að hækka þetta upp í 50%. En svo sjáum við líka meiri dreifingu milli svæða vegna COVID-19. Þannig að það er meiri aðsókn í minni svæðin sem er mjög jákvætt því þá fáum meiri dreifingu um landið og þetta hlífir stóru svæðunum við því að lenda í miklu veseni með fjölda. Það var orðið uppselt í Hlíðarfjall en við það að þetta sé rýmkað geta þeir væntanlega selt einhverja miða aukalega. - Voru ekki margir hættir við að fara út úr bænum á skíði um helgina vegna þess að þeir sáu ekki fram á að komast inn á skíðasvæðin. Er þetta ekki svekkelsi fyri rmarga? Ég er ekki klár á hvort margir hafi hætt við að koma út á landi. En alla vega finn ég fyrir miklum áhuga hérna á Ísafirði. Það eru margir að koma hingað.
Slakað var á sóttvörnum á skíðasvæðunum í dag, en þau mega nú taka við helmingi af leyfilegum hámarksfjölda. Skíðamenn gleðjast nú þegar styttist í vetrarfrí í mörgum skólum. 